cyanic-selkie/wikianc huggingface dataset:
Wubi
Το Wubi ήταν μία εφαρμογή η οποία επιτρέπει την εγκατάσταση της διανομής Linux Ubuntu μέσα από το περιβάλλον των Windows.
Στόχος του ήταν να επιτρέψει σε χρήστες χωρίς προηγούμενη εμπειρία με Linux να δοκιμάσουν τη διανομή Ubuntu χωρίς να είναι απαραίτητη η κατάτμηση του σκληρού τους δίσκου, ενέργεια που θεωρείται η δυσκολότερη μιας εγκατάστασης Linux.
Αντίστοιχο εγχείρημα για συστήματα τύπου *nix ήταν το Lubi.
Ιστορικά στοιχεία
Το 2013, λόγω πολλαπλών προβλημάτων που διέτρεχαν οι χρήστες του Wubi με το λειτουργικό σύστημα Windows 8, η Canonical αφαίρεσε το Wubi από την επίσημη διανομή και ανήρτησε προειδοποίηση στην σελίδα των λήψεων για την μη υποστήριξη του Wubi.
Ονομασία
Η ονομασία Wubi προήλθε από τα αρχικά των λέξεων Windows-based Ubuntu Installer (Πρόγραμμα εγκατάστασης του Ubuntu βασισμένο στα Windows).
Τρόπος λειτουργίας
Το πρόγραμμα Wubi πραγματοποιούσε μια αυτοματοποιημένη εγκατάσταση της διανομής Ubuntu (ή μιας από τις τότε επίσημες παραλλαγές). Η εγκατάστσαη γινόταν όχι σε ξεχωριστή διαμέριση (partition) όπως όλα τα λειτουργικά σύστηματα, αλλά σε έναν ειδικό αρχείο μέσα στο σύστημα αρχείων των Windows (c:\ubuntu\disks\root.disk), σε αντίθεση με την εγκατάσταση στο δικό του διαμέρισμα. Αυτό το αρχείο ήταν ορατό από το Ubuntu ως ένας πραγματικός σκληρός δίσκος. Το Wubi δημιουργούσε επίσης ένα αρχείο εικονικής μνήμης swap στο σύστημα αρχείων των Windows (c:\ubuntu\disks\swap.disk). Αυτό το αρχείο ήταν ορατό από το Ubuntu ως πρόσθετη μνήμη RAM. Το Wubi φρόντιζε ώστε τα Windows "βλέπουν" το φάκελο στον οποίο βρίσκονταν το Ubuntu ως ξεχωριστό δίσκο.
Το Wubi προσέθετε μια καταχώρηση στο μενού εκκίνησης των Windows η οποία επέτρεπε στο χρήστη να τρέχει Linux.
Το Wubi επέτρεπε επίσης την απεγκατάσταση του Ubuntu μέσα από τα Windows.
Περιορισμοί
Σε σύγκριση με μια συνηθισμένη εγκατάσταση, η εγκατάσταση Wubi αντιμετώπιζε κάποιους περιορισμούς. Δεν υποστηριζόταν η αδρανοποίηση (στο Ubuntu) και το σύστημα αρχείων ήταν πιο ευάλωτο σε επανεκκινήσεις. Επίσης, εάν η μονάδα δίσκου των Windows δεν είχε αποπροσαρτηθεί σωστά (φαινόμενο που παρουσιάζεται λόγω κατάρρευσης των Windows ή απότομης διακοπής ρεύματος), το Ubuntu δεν θα μπορούσε να φορτώσει τη μονάδα δίσκου εκκίνησης των Windows μέχρις ότου τα Windows ξεκινούσαν και απενεργοποιούναν με επιτυχία. Αν το σύστημα των Windows δεν μπορούσε να επανεκκινηθεί μετά την κατάρρευση, ο χρήστης δεν θα μπορούσε επίσης να ξεκινήσει το Ubuntu.
Εξωτερικοί σύνδεσμοι
Κατηγορία:Linux Κατηγορία:Ελεύθερο λογισμικό Κατηγορία:Ελεύθερο λογισμικό προγραμματισμένο σε C++
Γεωγραφία του Κοσσυφοπεδίου
Η Γεωγραφία του Κοσσυφοπεδίου περιλαμβάνει τα χαρακτηριστικά του μικρού και περίκλειστου, αμφισβητούμενου και μερικώς αναγνωρισμένου κράτους, στη Νοτιοανατολική Ευρώπη. Η χώρα είναι στρατηγικά τοποθετημένη στο κέντρο της Βαλκανικής Χερσονήσου και περικλείεται από το Μαυροβούνιο προς τα δυτικά, από τη Σερβία στα βόρεια και ανατολικά, από τη Βόρεια Μακεδονία προς τα νοτιοανατολικά και από την Αλβανία προς τα νοτιοδυτικά. Δεν έχει άμεση πρόσβαση στη Μεσόγειο Θάλασσα αλλά τα ποτάμια της εκβάλλουν σε τρεις θάλασσες, την Αδριατική, το Αιγαίο και τη Μαύρη Θάλασσα.
Η χώρα διαθέτει εντυπωσιακά αντιπαραβαλλόμενα τοπία που διαμορφώθηκαν από το κλίμα σε συνδυασμό με τη γεωλογία και την υδρολογία. Εξίσου οι Αλβανικές Άλπεις και το Όρος Σκάρδος είναι οι πλέον χαρακτηριστικές γεωμορφές της χώρας και παράλληλα οι πιο πλούσιες σε βιοποικιλότητα περιοχές του Κοσσυφοπεδίου. Όσον αφορά την κεντρική περιοχή, προς τα δυτικά και τα ανατολικά της εκτείνονται οι πεδιάδες του Ντουκαγίνι και του Κοσσυφοπεδίου, αντίστοιχα.
Η χώρα διαθέτει άφθονες πηγές νερού, πολλά μικρά και μεγάλα ποτάμια, καθώς και τεχνητές και φυσικές λίμνες. Οι λεκάνες απορροής πολλών ποταμών του Κοσσυφοπεδίου βρίσκονται εκτός της χώρας, στην Αδριατική, το Αιγαίο και τη Μαύρη Θάλασσα. Ο μεγαλύτερος ποταμός είναι ο Λευκός Δρίνος και το μικρότερο ποτάμι είναι το Πρίζρεν Λούμπαρτ.
Το κλίμα της χώρας καθορίζεται ως επί το πλείστον από τη γεωγραφική της θέση στο νοτιοανατολικό τμήμα της ευρωπαϊκής ηπείρου και επηρεάζεται σημαντικά από τις θάλασσες στα δυτικά, στα νότια και στα ανατολικά. Πρόκειται για ένα συνδυασμό ηπειρωτικού και μεσογειακού κλίματος, με τέσσερις διακριτές εποχές.
Το Κόσοβο μολονότι είναι μικρή χώρα χαρακτηρίζεται από πλούσια χλωρίδα και πανίδα και ένα ευρύ φάσμα οικοσυστημάτων και οικοτόπων. Η βιοποικιλότητα της χώρας προστατεύεται σε δύο εθνικά πάρκα και εκατοντάδες άλλες προστατευόμενες περιοχές διαφόρων κατηγοριών. Οι απόμακρες και δασώδεις περιοχές κατοικούνται κύρια από σημαντικά είδη των οποίων ο πληθυσμός λιγοστεύει στη Νότια Ευρώπη, όπως οι καφέ αρκούδες, οι γκρίζοι λύκοι, οι βαλκανικοί λύγκες και οι χρυσαετοί.
Σύνορα
Το περίκλειστο κράτος του Κοσσυφοπεδίου βρίσκεται στην καρδιά της Βαλκανικής Χερσονήσου στη Νοτιοανατολική Ευρώπη. Συνορεύει με 4 χώρες, με το Μαυροβούνιο στα δυτικά, με τη Σερβία στα βόρεια και ανατολικά, με τη Βόρεια Μακεδονία στα νοτιοανατολικά και με την Αλβανία στα νοτιοδυτικά. Η χώρα έχει έκταση 10.910 τ.χλμ. και είναι η 161η μεγαλύτερη χώρα στον κόσμο.
Η συνοριακή γραμμή μεταξύ του Κοσσυφοπεδίου και της Αλβανίας έχει συνολικό μήκος 113.551 χλμ. και εκτείνεται κατά μήκος του νοτιοδυτικού άκρου της χώρας. Ένα μέρος της γραμμής είναι φυσικά σύνορα που σχηματίζονται από τις Αλβανικές Άλπεις και τα Όρη Κοριτνικ και Τζαλίτσα, που καταλαμβάνουν τεράστιες εκτάσεις γης μεταξύ των χωρών. Η συνοριακή γραμμή μεταξύ του Κοσσυφοπεδίου και της Βόρειας Μακεδονίας έχει συνολικό μήκος 170.772 χλμ. και εκτείνεται κατά μήκος του νοτιοανατολικού άκρου της χώρας, και σε μεγάλο μέρος της ακολουθεί το Όρος Σκάρδος. Η συνοριακή γραμμή μεταξύ του Κοσσυφοπεδίου και του Μαυροβουνίου έχει συνολικό μήκος 79.165 χλμ. και είναι η μικρότερη της χώρας. Αυτά τα σύνορα είναι τραχεία και ορεινά και συμπίπτουν με τις Αλβανικές Άλπεις. Η συνοριακή γραμμή μεταξύ του Κοσσυφοπεδίου και της Σερβίας έχει συνολικό μήκος 380.068 χλμ. και εκτείνεται κατά μήκος του βόρειου και ανατολικού άκρου της χώρας.
Τοπογραφία
Η χώρα του Κοσσυφοπεδίου επιδεικνύει αξιοσημείωτη ποικιλομορφία στα τοπία και το ανάγλυφο του εδάφους. Το τοπογραφικό ενδιαφέρον στην οριοθετημένη από οροσειρές, όπως οι Αλβανικές Άλπεις και το Όρος Σκάρδος, χώρα εστιάζεται στις δύο μεγάλες πεδιάδες, τις πεδιάδες του Ντουκαγίνι και του Κοσσυφοπεδίου.
Το μεγαλύτερο μέρος της χώρας είναι ορεινό και ημιορεινό. Στο νότιο και νοτιοανατολικό άκρο κυριαρχεί το Όρος Σκάρδος. Στο δυτικό άκρο επικρατούν οι Αλβανικές Άλπεις με το υψηλότερο βουνό του Κοσσυφοπεδίου, το όρος Τζεράβιτσα. Η οροσειρά, που είναι γνωστή ως τα Καταραμένα Βουνά, θεωρείται ως μία από τις πιο δυσπρόσιτες οροσειρές στην Ευρώπη και η πιο άγρια της Βαλκανικής Χερσονήσου, όπως μαρτυρεί και το όνομά της.
Το Εθνικό Πάρκο των Αλβανικών Άλπεων και το Εθνικό Πάρκο του Όρους Σκάρδος θεσπίστηκαν για προστασία των τοπίων, των σκηνικών και του φυσικού περιβάλλοντος της χώρας. Αποτελούν τις πιο σημαντικές περιοχές της χώρας από άποψη βλάστησης και βιοποικιλότητας, επειδή παρέχουν τις ιδανικές συνθήκες για πληθώρα μορφών άγριας και φυτικής ζωής.
Η Οροσειρά Κοπαόνικ υψώνεται στο βόρειο άκρο της χώρας και φτάνει ως την κεντρική Σερβία. Χαρακτηρίζεται από τον ορυκτό της πλούτο, ιδιαίτερα από την αφθονία σε κοιτάσματα μολύβδου και ψευδαργύρου, και είναι από τις πιο εμπλουτισμένες περιοχές της Ευρώπης. Αυτό εξηγείται από την ποικιλομορφία των γεωλογικών δομών, ιδιαίτερα με το νέο βουλκανισμό κατά την τριτογενή περίοδο.
Υδρογραφία
σύνδεσμος=https://el.wikipedia.org/wiki/%CE%91%CF%81%CF%87%CE%B5%CE%AF%CE%BF:Liqeni_i_madh_ne_bjeshket_e_Nemuna.jpg|δεξιά|μικρογραφία|Η Λίμνη Λεκινάτ εντός του Εθνικού Πάρκου των Αλβανικών Άλπεων στα δυτικά του Κοσσυφοπεδίου. Η περίκλειστη χώρα διαθέτει αρκετά σημαντικά ποτάμια και λίμνες στην επικράτειά της. To 50,7% των ποταμών εκβάλλουν στη Μαύρη Θάλασσα, το 43,5% στην Αδριατική και το 5,8% στο Αιγαίο. Η Μαύρη Θάλασσα έχει έκταση λεκάνης απορροής 5.520 τ.χλμ. και είναι η μεγαλύτερη στο Κόσοβο. Εκεί εκβάλλουν οι ποταμοί Ιμπάρ και Σιτνίτσα. Στην Αδριατική θάλασσα εκβάλλουν ο Λευκός Δρίνος με τους παραποτάμους του, Ερενικ και Ντεκάνι Λούμπαρτ. Ο μεγαλύτερος ποταμός που εκβάλλει στο Αιγαίο είναι ο Λεπενάκ.
Υπάρχει πληθώρα από φυσικές λίμνες στις ορεινές περιοχές και σε διάφορα υψόμετρα, όπως η Τζεράβιτσα, η Λεκινάτ, η Τζαζίντσε, και η Ζέμρα. Το Κοσσυφοπέδιο διαθέτει επίσης καρστικές πηγές, θερμές πηγές και πηγές μεταλλικού νερού.
Οι σημαντικότερες λίμνες είναι η Λίμνη Γκαζιβόντα (380 εκατομ. κ.μ.) στα βορειοδυτικά, η Λίμνη Ραντονικ (113 εκατομ. κ.μ.) στα νοτιοδυτικά, η Λίμνη Μπατλάβα (40 εκατομ. κ.μ.) και η Λίμνη Μπαντοβτς (26 εκατομ. κ.μ.) στα βορειοανατολικά. Άλλες μικρότερες γραφικές λίμνες είναι οι Ζέμρα, Ντεραβίτσα και Λικενάτ.
Βιοποικιλότητα
Το Kοσσυφοπέδιο χαρακτηρίζεται από ευρεία βιοποικιλότητα και πληθώρα διαφορετικών οικοσυστημάτων και οικοτόπων με αξιόλογη εκθετική αξία. Βρίσκεται στο σταυροδρόμι πολλών βιογεωγραφικών περιοχών και συνεπώς έχει ιδιαίτερες κλιματικές, γεωλογικές, υδρολογικές και μορφολογικές συνθήκες.
Άπο άποψη φυτογεωγραφίας, η χερσαία περιοχή του Κοσσυφοπεδίου βρίσκεται εντός του Ολαρκτικού χλωριστικού Βασιλείου, συγκεκριμένα στην Ιλλυρική επαρχία της Περιολαρκτικής περιοχής. Η επικράτειά της χώρας μπορεί να διακριθεί συμβατικά σε τέσσερις χερσαίες οικοπεριοχές της Παλαιαρκτικής Ζώνης, με συμπεριλαμβανόμενα τα Βαλκανικά και τα Δειναρικά μικτά δάση.
Το Κοσσυφοπέδιο διαθέτει άφθονα απομακρυσμένα και ορεινά τοπία καλυμμένα από δασικές εκτάσεις. Εκεί ζουν πολλά από τα ζωικά είδη της χώρας, με συμπεριλαμβανόμενα πολλά απειλούμενα ειδη. Στους Κοσοβίτικους πληθυσμούς σπανίων ειδών περιλαμβάνονται οι χρυσαετοί, οι καφέ αρκούδες, οι γκρίζοι λύκοι και οι βαλκανικοί λύγκες.
Η χώρα διαθέτει δύο εθνικά πάρκα. Το Εθνικό Πάρκο των Αλβανικών Άλπεων στα δυτικά και νοτιοδυτικά του Κοσσυφοπεδίου περιλαμβάνει 630,28 τ.χλμ. από τις ορεινές περιοχές των Αλβανικών Άλπεων, και είναι το μεγαλύτερο της χώρας. Στο Εθνικό Πάρκο του Όρους Σκάρδος διατηρείται το εντυπωσιακό τοπίο του νοτιοανατολικού Κοσσυφοπεδίου, και περιλαμβάνει το τμήμα του Όρους που διασχίζει το τοπίο κατά μήκος των συνόρων μεταξύ του Κοσσυφοπεδίου και της Βόρειας Μακεδονίας.
Κλίμα
Το Κοσσυφοπέδιο βρίσκεται μεταξύ της Μεσόγειου Θάλασσας και των ορεινών περιοχών της Νοτιοανατολικής Ευρώπης, στη Βαλκανική Χερσόνησο. Αυτή η γεωγραφική θέση χαρακτηρίζεται από μεγάλο ετήσιο εύρος θερμοκρασιών. Το καλοκαίρι οι θερμοκρασίες φτάνουν ως τους 30 °C και το χειμώνα πέφτουν ως τους -10 °C. Σύμφωνα με τον χάρτη ταξινόμησης του Στράλερ, το Κοσοβίτικο κλίμα θεωρείται υγρό ηπειρωτικό. Η χώρα έχει ζεστά καλοκαίρια και κρύους χιονισμένους χειμώνες.
Η κλιματολογική περιοχή της κοιλάδας του Ιμπάρ επηρεάζεται από ηπειρωτικές μάζες αέρος, με αποτέλεσμα οι χειμώνες να είναι κρύοι με μέσες θερμοκρασίες της τάξης των -10 °C, που μερικές φορές όμως πέφτουν ως τους -26 °C. Τα καλοκαίρια είναι πολύ ζεστά με μέσες θερμοκρασίες της τάξης των 20 °C, που μερικές φορές φτάνει ως τους 37 °C. Με συνολική ετήσια βροχόπτωση περίπου 600 χλστ. το κλίμα θεωρείται ξηρό. Η κλιματολογική περιοχή στα Μετόχια, με συμπεριλαμβανόμενες τις κοιλάδες του Λευκού Δρίνου, επηρεάζεται πολύ από τις θερμές μάζες αέρος που διασχίζουν την Αδριατική Θάλασσα. Οι μέσες θερμοκρασίες κατά τη διάρκεια του χειμώνα κυμαίνονται σε 0,5 - 22,8 °C. Η μέση ετήσια βροχόπτωση είναι περίπου 700 χλστ.. Ο χειμώνας χαρακτηρίζεται από βαριές χιονοπτώσεις. Η κλιματολογική περιοχή των ορεινών περιοχών και των δασικών εκτάσεων επιδεικνύει τυπικό δασικό κλίμα, που χαρακτηρίζεται από βαριές βροχοπτώσεις (900-1300 χλστ. ετήσια), καλοκαίρια που είναι πολύ σύντομα και κρύα, και κρύους χειμώνες με πολύ χιόνι. Γενικά, η Κοσοβίτικη επικράτεια χαρακτηρίζεται από ηλιόλουστο κλίμα με μεταβλητές συνθήκες θερμοκρασίας και υγρασίας.
Ζαν Κοκτώ
Ο Ζαν Κοκτώ (Jean Cocteau, 5 Ιουλίου 1889 - 11 Οκτωβρίου 1963) ήταν Γάλλος ποιητής, μυθιστοριογράφος, θεατρικός συγγραφέας, ζωγράφος και σκηνοθέτης του κινηματογράφου. Υπήρξε ένας από τους πιο πολυσχιδείς καλλιτέχνες του μεσοπολέμου, μέλος της γαλλικής πρωτοπορίας. Επιδόθηκε στην ανάπλαση και υπερρεαλιστική ερμηνεία των ελληνικών μύθων (Ορφέας, Αντιγόνη, Οιδίποδας, Ολέθρια μηχανή), θήτευσε στο ψυχολογικό θέατρο και ασπάστηκε το νεορομαντισμό. Από τις γνωστότερες ταινίες του είναι: Η πεντάμορφη και το τέρας και οι Τρομεροί γονείς (από το θεατρικό του έργο).
Βιογραφία
Γεννήθηκε στο Μαιζόν-Λαφίτ, κοντά στο Παρίσι, το 1889 και πέθανε στο Μιλί-λα-Φορέ, κοντά στο Παρίσι, το 1963 σε ηλικία 74 ετών. Ήταν γιος εύπορου Παριζιάνου συμβολαιογράφου και μορφώθηκε στο Λύκειο Κοντορσέ.
right|thumb|250px|Ο Ζαν Κοκτώ. Πίνακας του [[Αμεντέο Μοντιλιάνι]]
Επιδεικνύοντας ταλέντο στην ποίηση, το μυθιστόρημα και το θέατρο, στη ζωγραφική, στο σενάριο και τη μουσική κίνηση της χώρας του, ο Κοκτώ δημοσίευσε την πρώτη συλλογή ποιημάτων του "Το λυχνάρι του Αλαντίν" (La Lampe d' Aladin) το 1909, σε ηλικία μόλις 18 χρόνων. Στις ποιητικές συλλογές του που ακολούθησαν, "Ο άστατος πρίγκηπας" (1910), "Ο χορός του Σοφοκλέους" (1912) και το "Ακρωτήρι της Καλής Ελπίδας" (1919), διακρίνεται από μια αβρότητα και χάρη στο ύφος κι ένα πλούτο φαντασίας. Το ίδιο παρατηρείται και στα μυθιστορήματά του, όπως για παράδειγμα στο "Θωμά τον απατεώνα" (Thomas l' imposteur, 1923), και στα "Τρομερά παιδιά" (Les Enfants terribles, 1929). Όλο το έργο του, ακόμα και τα φιλοσοφικά και κριτικά του δοκίμια, διαπνέεται από ένα αίσθημα παιδικής αφέλειας μαζί με μια αγωνία αναζήτησης.
Στο θέατρο άρχισε την καριέρα του το 1923 με τους "Νεόνυμφους του Πύργου του Άιφελ" (Les Mariés de la Tour Eiffel), με μια τάση φυγής από το στυλ του ρεαλισμού που επικρατούσε και ανάπτυξης της αξίας του αυτοσκοπού στη θεατρική τέχνη. Στη συνέχεια με τον "Ρωμαίο και Ιουλιέτα" (1924), τον "Ορφέα" (1927), την "Αντιγόνη" (λιμπρέτο στην όπερα του Χόνεγκερ) και τον "Οιδίποδα τύραννο" (λιμπρέτο στην όπερα - ορατόριο του Ιγκόρ Στραβίνσκι) το 1928, την "Ανθρώπινη φωνή" (1930), την "Ολέθρια μηχανή" (La Machine infernale, 1934), τους "Ιππότες της στρογγυλής τραπέζης" (Les Chevaliers de la Table ronde, 1937), τους "Τρομερούς γονείς" (Les Parents terribles, 1939), τη "Γραφομηχανή" (La Machine à écrire, 1941) και το "Δικέφαλο αετό" (L'Aigle à deux têtes, 1946), κηρύσσεται υπέρ των νεωτεριστικών ιδεών, συνεργάζεται με Γάλλους της πρωτοπορίας κι εμφανίζεται διαδοχικά ως φουτουριστής, σουρεαλιστής, κυβιστής ή ντανταϊστής.
Επηρεασμένος από το σουρεαλιστικό κίνημα και τους πρωτοπόρους της αφηρημένης τέχνης στη ζωγραφική και τη γλυπτική, ο Κοκτώ πειραματίζεται και μεταφέρει τις τάσεις αυτές της εποχής του και στο θέατρο, όπως στην "Παρέλαση" (Parade, 1917) σε σκηνικά Πικάσο και μουσική του Ερίκ Σατί (Satie) και "Το Βόδι πάνω στη Στέγη" (Le Boeuf sur le Toit, 1920) σε σκηνικά Ντυφύ και μουσική του Νταριούς Μιλώ (Milhaud).
Από τους συγγραφείς που είχαν επιρροή στο έργο του είναι ο Εντμόν Ροστάν, ο Ραϊμόν Ραντιγκέ, ο Κατύλ Μαντές, η Κόμισσα ντε Νοάιγ, μα πιο πολύ ο Αντρέ Ζιντ. Ο Κοκτώ όμως δεν περιορίστηκε στη συγγραφή των έργων του. Έλαβε κι ο ίδιος ενεργό μέρος ως ηθοποιός, παραγωγός, σκηνογράφος. Έγραψε για χορόδραμα, μιούζικαλ, τσίρκο, κινηματογραφικές ταινίες (όπως π.χ. η σουρεαλιστική ταινία "Η ωραία και το κτήνος", 1946). Συνεργάστηκε με ονόματα όπως ο Φρανσουά Κοπώ, ο Άρθουρ Χόνεγκερ, συνθέτης του μουσικού δράματος "Βασιλιάς Δαβίδ", ο Πικάσο και ο Μοντιλιάνι, ο Σεργκέι Ντιαγκίλεφ, ο μεγάλος Ρώσος χορογράφος και σκηνοθέτης, ιδρυτής των περίφημων "Ρωσικών μπαλέτων" κ.ά.
Ο Ζαν Κοκτώ πέθανε στις 11 Οκτωβρίου του 1963, μία ημέρα μετά την Εντίθ Πιάφ. Ο Ζαν Κοκτώ και η Εντίθ Πιάφ, σε ένα από τα περίεργα παιχνίδια της μοίρας, διασταυρώθηκαν το 1940 όταν η Πιάφ ερμήνευσε αλησμόνητα τον Ωραίο αδιάφθορο, που ο Κοκτώ είχε γράψει ειδικά για εκείνη.
Προσωπική ζωή
Υπήρξε φίλος για δεκαετίες με τον Πάμπλο Πικάσο και ήταν ένας από τους κουμπάρους στον γάμο του Ισπανού ζωγράφου με την Όλγα Χοχλόβα. Επίσης, ήταν φίλος με τον Μαρσέλ Προυστ, τον Αντρέ Ζιντ και τον δισέγγονο του Βίκτωρος Ουγκώ, Ζαν. Από το 1937 έως τον θάνατό του είχε σχέση με τον ηθοποιό Ζαν Μαρέ.
Πηγές
Κατηγορία:Γάλλοι ποιητές Κατηγορία:Γάλλοι μυθιστοριογράφοι Κατηγορία:Γάλλοι θεατρικοί συγγραφείς Κατηγορία:Γάλλοι σεναριογράφοι Κατηγορία:Γάλλοι ζωγράφοι Κατηγορία:ΛΟΑΤ πρόσωπα από τη Γαλλία Κατηγορία:Γάλλοι σκηνοθέτες κινηματογράφου Κατηγορία:ΛΟΑΤ Χριστιανοί
Ουέιβερλι (μυθιστόρημα)
Ουέιβερλι (αγγλικός τίτλος: Waverley; or, ’Tis Sixty Years Since") με υπότιτλο: Εξήντα χρόνια πριν, είναι το πρώτο μυθιστόρημα του Σκωτσέζου ποιητή και συγγραφέα σερ Ουόλτερ Σκοτ και εκδόθηκε το 1814. Ο Σκοτ ​​ήταν ήδη διάσημος ποιητής και επέλεξε να δημοσιεύσει ανώνυμα το πρώτο του εγχείρημα στην πεζογραφία. Θεωρείται ένα από τα πρώτα ιστορικά μυθιστορήματα στη δυτική παράδοση.
Η ιστορία διαδραματίζεται στην Αγγλία και τη Σκωτία την εποχή της Εξέγερσης των Ιακωβιτών του 1745, σκοπός της οποίας ήταν η παλινόρθωση της δυναστείας των Στιούαρτ στην εξουσία. Εμπλεκόμενος στα γεγονότα, ο ρομαντικός νεαρός Άγγλος Έντουαρντ Ουέιβερλι ανακαλύπτει ότι δεν είναι προορισμένος ούτε για την επικίνδυνη άσκηση της πολιτικής ούτε για τις σκληρότητες του ηρωισμού αλλά προτιμά να ζήσει μία ειρηνική ζωή. Στο τέλος της αναζήτησης της προσωπικής του ταυτότητας, ανακαλύπτει τη συλλογική ταυτότητα των δύο λαών.
Συγγραφή
Μεγαλωμένος από την παιδική του ηλικία με ιστορίες και παραδόσεις των Σκωτσέζων, ο Σκοτ γνώριζε καλά τα γεγονότα του 1745. Ο ίδιος αναφέρει ότι έγραψε το 1805 τα πρώτα 7 κεφάλαια του μυθιστορήματος (μέχρι την αναχώρηση του Έντουαρντ για τη Σκωτία), εξ ου και ο υπότιτλος Εξήντα χρόνια πριν, και τα υπέβαλε στον φίλο του Ουίλιαμ Έρσκιν, ο οποίος μη γνωρίζοντας την εξέλιξη της ιστορίας, το βρήκε βαρετό. Το χειρόγραφο τοποθετήθηκε στο χρηματοκιβώτιο του γραφείου του και ο Σκοτ ​​επέστρεψε στις ποιητικές του δραστηριότητες.
Γύρω στα 1807-1810 ο Σκοτ βρισκόταν στο απόγειο της δόξας του ως ποιητής. Το 1810, στο αφηγηματικό ποίημά του Η κυρία της λίμνης, είχε ήδη αναφερθεί στα τοπία και τα έθιμα των Χάιλαντς: το ποίημα ήταν ένας απίστευτος θρίαμβος. Τον Σεπτέμβριο του ίδιου έτους, υπέβαλε το προσχέδιο του μυθιστορήματος στον φίλο και συνεργάτη του, τον τυπογράφο Τζέημς Μπάλλανταϊν αλλά και η δική του κριτική ήταν αρνητική. Ο Σκοτ ​​άφησε το χειρόγραφο στην άκρη.
Το 1813, η αποτυχία του τελευταίου του ποιήματος Ρόκεμπυ και οι αυξανόμενες δαπανηρές εργασίες στο σπίτι του στο Άμποτσφορντ, οδήγησαν τον Σκοτ σε ηλικία 42 ετών να αναζητήσει άλλες πηγές εισοδήματος. Έτσι στράφηκε στην πεζογραφία με σκοπό να αναδείξει τους παλαιούς κατοίκους της Σκωτίας και τα έθιμά τους. Κατά τύχη την άνοιξη του 1814, ψάχνοντας για αγκίστρια στο συρτάρι του γραφείου του, βρήκε ένα προσχέδιο ενός μυθιστορήματος που είχε ξεκινήσει πριν από χρόνια και το ολοκλήρωσε σε ταχύτητα αστραπής. Το μυθιστόρημα εκδόθηκε στις 7 Ιουλίου 1814 στο Εδιμβούργο και αργότερα μέσα στον μήνα στο Λονδίνο. Ήταν το πρώτο του μυθιστόρημα και δημοσιεύθηκε ανώνυμα.
Αμέσως μετά τη δημοσίευσή του, το μυθιστόρημα κέρδισε τεράστια δημοτικότητα. Η πρώτη έκδοση, με κυκλοφορία 1.000 αντιτύπων, εξαντλήθηκε δύο ημέρες μετά τη δημοσίευσή της, και μέχρι τον Νοέμβριο, είχαν ήδη γίνει τέσσερις νέες εκδόσεις. Αν και ο Σκοτ το δημοσίευσε ανώνυμα, οι κριτικοί γρήγορα μάντευσαν τον συγγραφέα, αναγνωρίζοντας το στυλ του από την ήδη διάσημη ποίησή του. Το μυθιστόρημα ήταν τόσο δημοφιλές που τα μεταγενέστερα έργα του Σκοτ ​​που πραγματεύονταν παρόμοια ιστορικά θέματα διαφημίστηκαν ότι γράφτηκαν από τον «συγγραφέα του Ουέιβερλι» και έγιναν γνωστά ως «μυθιστορήματα του Ουέιβερλι».
Τόπος και χρόνος δράσης
Τα κεφάλαια έναρξης και λήξης του μυθιστορήματος διαδραματίζονται στην Αγγλία. Το μεγαλύτερο μέρος του μυθιστορήματος διαδραματίζεται στη Σκωτία. Ιστορικά γεγονότα πλαισιώνουν την πλοκή του μυθιστορήματος: η μάχη του Πρέστονπανς στις 21 Σεπτεμβρίου 1745 που έληξε με νίκη των Ιακωβιτών και η μάχη του Κάλλοντεν στις 16 Απριλίου 1746, που σηματοδοτεί το τέλος των προσπαθειών επαναφοράς των απογόνων των Στιούαρτ στον αγγλικό θρόνο.
Υπόθεση
Ο Έντουαρντ Ουέιβερλι, ένας νεαρός Άγγλος αριστοκράτης, ονειροπόλος και φανατικός αναγνώστης ρομαντικών μυθιστορημάτων, ανατράφηκε από τον πατέρα του που ακολουθούσε πολιτική σταδιοδρομία στο Λονδίνο ως οπαδός των Ουίγων, υποστηρικτών του Οίκου του Ανόβερου, και από τον Τόρις θείο του, ο οποίος υποστήριζε τους Ιακωβίτες.
Ο πατέρας του φροντίζει να τον κατατάξει ως αξιωματικό στον αγγλικό στρατό. Το σύνταγμά του βρίσκεται στο Νταντί της Σκωτίας και ο Έντουαρντ γρήγορα βαριέται. Μετά από κάποια στρατιωτική εκπαίδευση, παίρνει άδεια για να επισκεφτεί τον βαρόνο Μπραντγουαρντίν, έναν Ιακωβίτη φίλο του θείου του. Ο Μπραντγουαρντίν έχει μια όμορφη κόρη, τη Ρόουζ, η οποία ερωτεύεται τον Έντουαρντ.
Το θέαμα ενός Χάιλαντερ οπλισμένου από την κορυφή μέχρι τα νύχια πυροδοτεί την περιέργεια και τη ρομαντική φαντασία του Έντουαρντ και επιθυμεί να μάθει περισσότερα γι' αυτά τα παράξενα πλάσματα στον φυσικό τους χώρο. Χωρίς να γνωρίζει ότι η πολιτική κατάσταση είναι εκρηκτική, ο νεαρός αξιωματικός παρατείνει την άδεια του και αφήνεται να οδηγηθεί στα βουνά, τα Χάιλαντς. Εκεί γνωρίζει τον ληστή Ντόναλντ Μπιν Λιν και μετά τον αρχηγό της φυλής Φέργκους Μακ Άιβορ, την αδελφή του οποίου Φλόρα ερωτεύεται. Και παίρνει μέρος εν αγνοία του, αυτός, ένας αξιωματικός του Αννόβερου, σε ένα κυνήγι ελαφιών το οποίο στην πραγματικότητα αποτελεί προετοιμασία για τη δεύτερη εξέγερση των Ιακωβιτών.
Ο Έντουαρντ, συνηθισμένος από την παιδική του ηλικία να περνά τον χρόνο του όπως ήθελε, δεν υποψιάζεται ότι υπερβαίνοντας την άδειά του θα κατηγορηθεί για λιποταξία και προδοσία. Οι βόλτες, οι τυχαίες συναντήσεις, η αποστασιοποιημένη του στάση ξαφνικά αποτελούν ενοχοποιητικά στοιχεία. Κατηγορούμενος ότι πήγε με την πλευρά των επαναστατών και προσπάθησε να στρατολογήσει τους στρατιώτες του υπέρ του εχθρού, συλλαμβάνεται και στέλνεται στο Φρούριο του Στέρλινγκ. μικρογραφία|250x250εσ|Το παλάτι του Χόλιρουντ Οι Χάιλαντερς τον σώζουν από τη συνοδεία του και τον μεταφέρουν στο οχυρό των Ιακωβιτών στο κάστρο Ντουν και μετά στο Εδιμβούργο, στο παλάτι του Χόλιρουντ. Εκεί συναντά τον Φέργκους Μακ Άιβορ, ο οποίος του συστήνει τον πρίγκιπα Κάρολο Εδουάρδο, τον γιο του διεκδικητή του θρόνου. Στο παλάτι συναντά επίσης τον βαρόνο Μπραντουαρντίν, την κόρη του Ρόουζ και κυρίως τη Φλόρα, την κυρία της καρδιάς του, που όμως από την πρώτη συνάντηση τον κάνει να καταλάβει ότι έχει μόνο φιλικά αισθήματα για εκείνον. Θυμωμένος από την άδικη τιμωρία που του επιβλήθηκε από τους ανωτέρους του, και με την πειθώ της Φλόρας, η οποία του λέει ότι μπορεί να είναι διατεθειμένη να τον παντρευτεί αν γίνει Ιακωβίτης, ο Έντουαρντ αλλάζει πολιτική πλευρά και δέχεται να πολεμήσει στο πλευρό των Ιακωβιτών.
Κατά τη διάρκεια της μάχης του Πρέστονπανς, ο Έντουαρντ ντυμένος Χάιλαντερ μάχεται ενάντια στο παλιό του σύνταγμα των δραγόνων του Ανόβερου, εναντίον του λόχου που διοικούσε, εναντίον των ανδρών που ήταν επικεφαλής τους, και επιπλέον αντιμετωπίζει το τελευταίο βλέμμα του γερο-διοικητή του, που χτυπημένος στο πρόσωπο πεθαίνει. Μετά τη μάχη, σώζει τη ζωή ενός αιχμάλωτου Άγγλου αξιωματικού, του συνταγματάρχη Τάλμποτ, ο οποίος αποδεικνύεται ότι είναι φίλος του θείου του που ταξιδεύει βόρεια για να βρει τον Έντουαρντ. Ο Τάλμποτ κρατείται υπό την επίβλεψη του Έντουαρντ. Μαζί, ανακαλύπτουν τις μηχανορραφίες του Ντόναλντ Μπιν Λιν, ο οποίος, έχοντας κλέψει τη σφραγίδα του Έντουαρντ, τη χρησιμοποίησε για να υπογράφει πλαστές επιστολές με τις οποίες παρότρυνε τους άντρες του Έντουαρντ να εγκαταλείψουν το στράτευμά τους και να ενταχθούν στους Χάιλαντερς. Όσο για τον Φέργκους, φαίνεται ότι χρησιμοποίησε τη γοητεία της αδερφής του για να τον στρατολογήσει. Ο Τάλμποτ λαμβάνει είδηση ​​ότι η σύζυγός του υπέστη αποβολή και, χάρη στη μεσολάβηση του Έντουαρντ, απελευθερώνεται.
Μετά την καταστροφή των Ιακωβιτών στη μάχη του Κάλλοντεν, ο Φέργκους Μακ Άιβορ εκτελείται και άλλοι επαναστάτες δέχονται παραδειγματικές τιμωρίες, η Φλόρα την ημέρα πριν από τη δίκη του αδελφού της φεύγει σε μοναστήρι στη Γαλλία, ενώ ο Έντουαρντ αμνηστεύεται με την παρέμβαση του Τάλμποτ, που, υπόχρεος στον Έντουαρντ, τον βοηθάει να αποκατασταθεί στην κυβέρνηση του Ανόβερου. Ο Έντουαρντ επισκέπτεται το ερειπωμένο κτήμα του βαρόνου Μπραντγουαρντίν και ζητά το χέρι της κόρης του Ρόουζ. Ο βαρόνος επίσης συγχωρείται και η περιουσία του αποκαθίσταται. Στο τέλος, ο Άγγλος Έντουαρντ παντρεύεται τη Σκωτσέζα Ρόουζ, σαν επισφράγιση της ενότητας των δύο λαών, λαμβάνει την οικογενειακή περιουσία της συζύγου του, μια μεγάλη πατρική κληρονομιά και ξεκινά μια ήσυχη ζωή ως κληρονόμος ενός πλούσιου θείου βαρονέτου.
Ο ήρωας
μικρογραφία|Ο σερ [[Γουόλτερ Σκοτ|Ουόλτερ Σκοτ το 1824]] Έχοντας ζήσει μόνο διαβάζοντας βιβλία, ο Έντουαρντ Ουέιβερλι είναι εντελώς αποκομμένος από την πραγματικότητα. Η ζωή του είναι «ένα όνειρο». Ο Σκοτ, ωστόσο, μας προειδοποιεί ότι η κατάστασή του είναι λιγότερο σοβαρή από αυτή του Δον Κιχώτη: δεν παραμορφώνει τα αντικείμενα που βλέπει, αντιλαμβάνεται την πραγματικότητα, αλλά της προσδίδει ρομαντικά χαρακτηριστικά. Ως εκ τούτου, είναι λογικός και έξυπνος αλλά αθώος, χιμαιρικός, αυθόρμητος, αφελής, αναποφάσιστος ή ακόμη και ανόητος.
Είναι ικανός στη μάχη (ή, πιο συγκεκριμένα, πρόθυμος να βοηθήσει τους τραυματίες ή να προστατεύσει κάποιον με την ασπίδα του), αλλά προτιμάει να «θαυμάζει το φεγγάρι και να παραθέτει στροφές του Τάσο».
Σε όλο το μυθιστόρημα, ο Έντουαρντ Ουέιβερλι διχάζεται ανάμεσα σε αντικρουόμενα συναισθήματα: τα καθήκοντα ενός Βρετανού αξιωματικού και την πίστη στους Σκωτσέζους που γνώρισε, τη σύγχρονη Βρετανία και τη γοητεία του παραδοσιακού πολιτισμού της Σκωτίας - υφίσταται σχεδόν ένα είδος «μύησης» και φοράει την παραδοσιακή στολή της φυλής στην οποία εντάχθηκε για τη μάχη - τη λογική μετριοπαθή Ρόουζ και τη ρομαντική επαναστάτρια Φλόρα. Ο Έντουαρντ συχνά δεν δρα ο ίδιος, αλλά παρασύρεται από τα γεγονότα γύρω του. Είναι περισσότερο ένοχος για αφέλεια παρά για εσχάτη προδοσία.
Παραπομπές
Κατηγορία:Μυθιστορήματα του Γουόλτερ Σκοτ
ΣΕΚ Αγίου Αθανασίου
Ιστορία
Η ΣΕΚ Αγίου Αθανασίου ιδρύθηκε την 1η Οκτωβρίου 1948. Μέχρι και το 1991 συμμετείχε στα πρωταθλήματα της Ποδοσφαιρικής Αθλητικής Αγροτικής Ομοσπονδίας Κύπρου (ΠΑΑΟΚ).
Περίοδος 1991-1999
Η ΣΕΚ εντάχθηκε στην Κυπριακή Ομοσπονδία Ποδοσφαίρου το 1991 ως ομάδα Δ΄ κατηγορίας μέσω του πρωταθλήματος ένταξης. Την εποχή εκείνη η Δ΄ κατηγορία ήταν χωρισμένη σε τρεις ομίλους. Η ΣΕΚ συμμετείχε στον όμιλο Λεμεσού-Πάφου. Τερμάτισε στη 13η θέση και υποβιβάστηκε. Από το 1992 έως το 1996 συμμετείχε στα πρωταθλήματα της Ποδοσφαιρικής Αθλητικής Αγροτικής Ομοσπονδίας Κύπρου (ΠΑΑΟΚ). Το 1996 κέρδισε τη συμμετοχή της στη Δ΄ κατηγορία μέσω του πρωταθλήματος ένταξης.
Την περίοδο 1996-97 τερμάτισε στην όγδοη θέση και παρέμεινε στην κατηγορία. Την περίοδο 1997-98 κατέκτησε το πρωτάθλημα και προβιβάστηκε στη Γ΄ κατηγορία. Την περίοδο 1998-99 τερμάτισε στην έκτη θέση του πρωταθλήματος Γ΄ κατηγορίας. 1Η Δ΄ κατηγορία ήταν χωρισμένη σε τρεις ομίλους. Η ΣΕΚ συμμετείχε στον όμιλο Λεμεσού-Πάφου.
Δεκαετία 2000-2009
Την περίοδο 2001-02 κατέκτησε το πρωτάθλημα Γ΄ κατηγορίας και προβιβάστηκε στη Β΄ κατηγορία. Στην πρώτη συμμετοχή της στο πρωτάθλημα Β΄ κατηγορίας, την περίοδο 2002-03, τερμάτισε στη 10 θέση, την υψηλότερη της ιστορίας της. Την επόμενη περίοδο τερμάτισε στη 13η θέση και υποβιβάστηκε στη Γ΄ κατηγορία. Την περίοδο 2004-05 κατέκτησε το πρωτάθλημα Γ΄ κατηγορίας και προβιβάστηκε στη Β΄ κατηγορία.
Ακολούθησαν 3 συνεχόμενοι υποβιβασμοί. Την περίοδο 2005-06 τερμάτισε στην τελευταία θέση του πρωταθλήματος Β΄ κατηγορίας και υποβιβάστηκε στη Γ΄ κατηγορία. Την περίοδο 2006-07 τερμάτισε στην τελευταία θέση του πρωταθλήματος Γ΄ κατηγορίας και υποβιβάστηκε στη Δ΄ κατηγορία. Την περίοδο 2007-08 τερμάτισε στην προτελευταία θέση του πρωταθλήματος Δ΄ κατηγορίας και υποβιβάστηκε στα αγροτικά πρωταθλήματα. Από το 2008 συμμετέχει στις διοργανώσεις της ΠΑΑΟΚ. 1Η ΣΕΚ συγκέντρωσε 11 βαθμούς αλλά τιμωρήθηκε με αφαίρεση 3 βαθμών και έτσι στην τελική βαθμολογία αναγράφονται 8 βαθμοί.
Δείτε επίσης
Κατηγορία:Αθλητικοί σύλλογοι Επαρχίας Λεμεσού Κατηγορία:Ποδοσφαιρικές ομάδες Κύπρου (ανδρών) Κατηγορία:Ιδρύσεις ποδοσφαιρικών ομάδων το 1948 Κατηγορία:Άγιος Αθανάσιος Λεμεσού
Βαθυκλής (αποσαφήνιση)
Η ονομασία Βαθυκλής μπορεί να αναφέρεται στα παρακάτω άτομα:
1594 Ντανζόν
Ο Ντανζόν (Danjon) είναι ένας αστεροειδής που περιφέρεται κυρίως στην εσωτερική περιοχή της Κύριας Ζώνης Αστεροειδών και έχει απόλυτο μέγεθος (όπως ορίζεται για το Ηλιακό Σύστημα) 11,772. Ανακαλύφθηκε το 1949 από τον Γάλλο αστρονόμο Λουί Μπουαγιέ, που παρατηρούσε από το Αλγέρι, και πήρε το όνομά του προς τιμή του Γάλλου αστρονόμου Αντρέ Ντανζόν.
Φυσικά χαρακτηριστικά
Η μέση διάμετρος του Ντανζόν εκτιμάται σε 11,56 χιλιόμετρα. Ο φασματικός τύπος του είναι S (λιθώδης), ενώ το γεωμετρικό άλβεδό του είναι 0,174 ± 0,017. Δεν είναι γνωστό με βεβαιότητα αν και με ποια περίοδο περιστρέφεται ο Ντανζόν γύρω από τον εαυτό του, πιθανώς όμως η περίοδος περιστροφής του είναι περίπου 12 ώρες.
Εξωτερικοί σύνδεσμοι
Ντανζον
Τωταβέλ
Το Τωταβέλ (γαλλικά: Tautavel, καταλανικά: Talteüll) είναι γαλλική κοινότητα στο νομό των Ανατολικών Πυρηναίων, στη διοικητική περιοχή της Οξιτανίας.
Οι κάτοικοί του είναι γνωστοί ως Τωταβελουά (γαλλικά: Tautavellois).
Παραπομπές
Κατηγορία:Κοινότητες των Ανατολικών Πυρηναίων
One Hot Minute
Το One Hot Minute είναι ο έκτος δίσκος των Red Hot Chili Peppers. Κυκλοφόρησε στις 12 Σεπτεμβρίου του 1995 από την Warner Bros. Records. Η επιτυχία του προηγούμενου άλμπουμ τους Blood Sugar Sex Magik έκανε τον κιθαρίστα Τζων Φρουσιάντε να μην νιώθει άνετα με αποτέλεσμα να παραιτηθεί στα μέσα της περιοδείας τους το 1992. Οι Red Hot Chili Peppers στην αρχή αρκέστηκαν με τον Arik Marshall και αργότερα με τον Jesse Tobias αλλά στο τέλος επέλεξαν τον Dave Navarro των Jane's Addiction και μπήκαν στο στούντιο The Sound Factory και άρχισαν να ηχογραφούν κομμάτια. Τα κομμάτια ήταν αρκετά σκοτεινά καθώς κύριο θέμα τους ήταν η χρήση ναρκωτικών, η κατάθλιψη και ο θυμός. Την περίοδο αυτή άρχισε ξανά την χρήση ναρκωτικών, μετά από 5 χρόνια αποχής, ο Anthony Kiedis. Παρά τα τρία πετυχημένα single και το νούμερο 4 στα charts το άλμπουμ θεωρήθηκε αποτυχημένο καθώς πούλησε λιγότερο από τα μισά αντίτυπα που είχε πουλήσει το Blood Sugar Sex Magik. Τα singles ήταν τα Warped, My Friends, Aeroplane, Shallow Be Thy Game και Coffee Shop. Ήταν το δεύτερο άλμπουμ στο οποίο παραγωγός ήταν ο Rick Rubin.
Τραγούδια
iTunes bonus tracks:
Japanese edition bonus track:
Κατηγορία:Δισκογραφία των Red Hot Chili Peppers Κατηγορία:Άλμπουμ του 1995
Μετουσίωση (ψυχολογία)
Η μετουσίωση (ή εξευγενισμός ή εξύψωση) είναι αμυντική διεργασία, η οποία λειτουργεί ασυνείδητα.
Η λειτουργία της μετουσίωσης
Η διεργασία αυτή μεταστρέφει μη αποδεκτές ενορμήσεις -σεξουαλικές και επιθετικές- σε κανάλια που είναι προσωπικά και κοινωνικά αποδεκτά και θεωρείται ένας υγιής τρόπος επίλυσης των ψυχολογικών δυσχερειών, γιατί από τη μια ενθαρρύνει μια συμπεριφορά που ευεργετεί το κοινωνικό σύνολο και από την άλλη εκτονώνει την συναισθηματική ενέργεια, η οποία σε άλλες αμυντικές διεργασίες σπαταλιέται (π.χ. άρνηση). . Όταν οι επιθυμίες του ατόμου δεν μπορούν να εκτονωθούν, γιατί δεν είναι κοινωνικά αποδεκτές, το άτομο αναζητεί εναλλακτικούς τρόπους εκτόνωσης του συναισθήματος. Στην προσπάθειά του αυτή, μετασχηματίζει (μετουσιώνει) τις «απαγορευμένες» επιθυμίες σε μια δραστηριότητα κοινωνικά ή πολιτισμικά αποδεκτή.
Πηγές
Κατηγορία:Αμυντικοί μηχανισμοί Κατηγορία:Ανθρώπινη σεξουαλικότητα Κατηγορία:Κίνητρο Κατηγορία:Ψυχαναλυτική ορολογία
Modern Family
Η σειρά Modern Family (ελληνική απόδοση: Μοντέρνα Οικογένεια) είναι Αμερικανική τηλεοπτική οικογενειακή κωμική σειρά τύπου sitcom και mockumentary, την οποία δημιούργησαν οι Κρίστοφερ Λόιντ και Στίβεν Λέβιταν για το ABC. Έκανε πρεμιέρα στις 23 Σεπτεμβρίου 2009 και ακολουθεί τη ζωή του Τζέι Πρίτσετ και της οικογένειάς του, οι οποίοι κατοικούν στο Λος Άντζελες. Η οικογένεια του Πρίτσετ περιλαμβάνει τη δεύτερη σύζυγό του, τον γιο τους και τον θετό γιο του, καθώς επίσης και τα δύο ενήλικα παιδιά του με τους συζύγους και τα παιδιά τους.
Ο Κρίστοφερ Λόιντ και ο Στίβεν Λέβιταν συνέλαβαν την ιδέα για τη σειρά καθώς μοιράζονταν ιστορίες που αφορούσαν τις δικές τους «μοντέρνες οικογένειες». Το Modern Family περιλαμβάνει ένα ensemble καστ και παρουσιάζεται σε στυλ mockumentary, με τους χαρακτήρες συχνά να «σπάνε τον τοίχο» που τους διαχωρίζει από το κοινό και να μιλάνε απευθείας σε αυτό μέσω της κάμερας.
Η σειρά ανανεώθηκε για δέκατο κύκλο επεισοδίων στις 10 Μαΐου 2017, ο οποίος έκανε πρεμιέρα στις 26 Σεπτεμβρίου 2018, ενώ ανανεώθηκε για τον ενδέκατο και τελευταίο κύκλο στις 5 Φεβρουαρίου 2019. Ο τελευταίος κύκλος έκανε πρεμιέρα στις 25 Σεπτεμβρίου 2019.
Το Modern Family επευφημήθηκε από τους κριτικούς κατά τους πρώτους κύκλους, αλλά στην πορεία οι κριτικές έγιναν πιο μικτές. Η σειρά κέρδισε συνολικά 22 βραβεία Emmy από 75 υποψηφιότητες. Ανάμεσα σε αυτά που κέρδισε βρίσκονται τα βραβεία Έμμυ Ζώνης Υψηλής Τηλεθέασης στις κατηγορίες «Καλύτερη Κωμική Σειρά» (πέντε φορές για τους πρώτους πέντε κύκλους αντίστοιχα), «Καλύτερος Β' Αντρικός Ρόλος σε Κωμική Σειρά» (τέσσερις φορές, δύο για τον Έρικ Στόουνστριτ και δύο για τον Τάι Μπουρέλ) και «Καλύτερος Β' Γυναικείος Ρόλος σε Κωμική Σειρά» (δύο φορές για την Τζούλι Μπόουεν). Κέρδισε επίσης Χρυσή Σφαίρα στην κατηγορία «Καλύτερη Τηλεοπτική Σειρά - Κωμωδία ή Μιούζικαλ» το 2011. Μετά από 10 χρόνια προβολής, αποτελεί τη μακροβιότερη κωμική σειρά του ABC που προβάλλεται αυτή τη στιγμή.
Τα δικαιώματα ταυτόχρονης προβολής της σειράς σε ανεξάρτητα δίκτυα πωλήθηκαν στο USA Network, τους σταθμούς του Fox Television Stations και σε διάφορα άλλα τοπικά δίκτυα σε άλλες αγορές για την πρεμιέρα του 2013. Η επιτυχία της σειράς την οδήγησε στη δέκατη θέση της λίστας των σειρών με τα μεγαλύτερα έσοδα για το 2012, αφού κέρδιζε $2.13 εκατομμύρια ανά επεισόδιο.
Υπόθεση
Το Modern Family επικεντρώνεται γύρω από τρεις οικογένειες διαφορετικού τύπου, (ένα παντρεμένο ζευγάρι με τα δυο τους παιδιά, ένα ζευγάρι όπου ο ένας γονιός είναι θετός πατέρας στον γιο της συζύγου και ένα ζευγάρι του ιδίου φύλου με το υιοθετημένο τους παιδί) οι οποίες ζουν στην περιοχή του Λος Άντζελες. Οι τρεις οικογένειες συνδέονται συγγενικά μέσω του Τζέι Πρίτσετ και των παιδιών του, Κλερ Ντάνφι (γεννημένη Πρίτσετ) και Μίτσελ Πρίτσετ.
Ο Τζέι παντρεύεται μια πολύ νεαρότερη και παθιασμένη γυναίκα, την Γκλόρια Ντελγκάδο Πρίτσετ (γεννημένη Ραμίρεζ), με την οποία αποκτά έναν γιο, τον Φουλχένσιο Τζόσεφ «Τζο» Πρίτσετ. Ο Τζέι είναι επίσης ο θετός πατέρας του γιου της Γκλόρια από τον προηγούμενο γάμο της, του Μανουέλ «Μάνι» Ντελγκάδο.
Η κόρη του Τζέι, η Κλερ, αν και ξεκινάει ως νοικοκυρά, στην πορεία επιστρέφει στον επιχειρηματικό κόσμο και τώρα είναι η γενική διευθύντρια στην επιχείρηση του πατέρα της, Pritchett's Closets and Blinds. Είναι παντρεμένη με τον Φιλ Ντάνφι, ένα κτηματομεσίτη και αυτοαποκαλούμενο «χαλαρό μπαμπά». Έχουν τρία παιδιά: τη Χέιλι Ντάνφι, ένα στερεοτυπικά αφελές κορίτσι στην εφηβεία· την Άλεξ Ντάνφι, το έξυπνο μεσαίο παιδί· και τον Λουκ Ντάνφι, ένα αρκετά αλλιώτικο παιδί.
Ο γιος του Τζέι, ο Μίτσελ, είναι δικηγόρος και μαζί με τον σύζυγό του Κάμερον Τάκερ, έχουν υιοθετήσει ένα κοριτσάκι, τη Λίλη Τάκερ-Πρίτσετ.
Όπως υποδηλώνει και το όνομα, αυτή η οικογένεια αντιπροσωπεύει μια μοντέρνα οικογένεια της εποχής και τα επεισόδια περιστρέφονται γύρω από καταστάσεις με τις οποίες αρκετές οικογένειες έρχονται αντιμέτωπες στην πραγματική ζωή, δοσμένες με κωμικό τρόπο.
Γενεαλογικό δέντρο
Η σειρά εμπεριέχει επίσης αρκετούς επαναλαμβανόμενους χαρακτήρες. Ενδεικτικά μερικοί από αυτούς· ο Ρέιντ Ίγουιντ εμφανίστηκε σε αρκετά επεισόδια ως το αγόρι, και αργότερα σύζυγος, της Χέιλι, Ντίλαν, και ο οποίος στον τελευταίο κύκλο της σειράς ανήκε στο βασικό καστ. Ο Φρεντ Γουίλαρντ εμφανίστηκε ως γκεστ υποδυόμενος τον πατέρα του Φιλ, ρόλος για τον οποίο υπήρξε και υποψήφιος στην κατηγορία «Καλύτερος Guest Ηθοποιός σε Κωμική Σειρά» στην 62η Τελετή Απονομής των βραβείων Έμμυ, αλλά έχασε από τον Νιλ Πάτρικ Χάρις για την guest εμφάνισή του στην τηλεοπτική σειρά Glee. Η Σιέλι Λόνγκ εμφανίστηκε στους πρώτους δυο κύκλους και έπειτα περιστασιακά ως Ντίντι Πρίτσετ, η πρώην σύζυγος του Τζέι και μητέρα των Κλερ και Μίτσελ.
Ο Νέιθαν Λέιν εμφανίζεται ως ο φανταχτερός φίλος των Κάμερον και Μίτσελ, Πέπερ Σάλτζμαν. Επίσης, ο Άνταμ ΝτεΒίν εμφανίστηκε ως Άντι Μπέιλι, ξεκινώντας ως αρσενική νταντά του Τζο και καταλήγοντας βοηθός του Φιλ αλλά και αγόρι της Χέιλι.
Αρχικά στάδια ανάπτυξης
Καθώς οι δημιουργοί της σειράς, Κρίστοφερ Λόιντ και Στίβεν Λέβιταν, διηγούνταν ιστορίες για τις οικογένειές τους, συνειδητοποίησαν πως οι συγκεκριμένες ιστορίες θα μπορούσαν να αποτελέσουν τη βάση για τη δημιουργία μιας σειράς, και ξεκίνησαν να δουλεύουν πάνω στην ιδέα μιας οικογένειας η οποία θα παρακολουθείτο σε στυλ mockumentary. Αργότερα, αποφάσισαν ότι η σειρά θα μπορούσε να αναφέρεται σε τρεις οικογένειες και τις εμπειρίες τους, αντί μόνο μίας. Ο αρχικός τίτλος της σειράς ήταν My American Family (Η Αμερικάνικη οικογένειά μου) και ο επικεφαλής του συνεργείου που θα μαγνητοσκοπούσε την οικογένεια θα ήταν ένας φανταστικός Ολλανδός σκηνοθέτης με το όνομα Γκιρτ Φλόρτζε, ο οποίος ως έφηβος, βρισκόμενος σε πρόγραμμα ανταλλαγής μαθητών, θα είχε ζήσει με την οικογένεια του Τζέι και θα είχε ερωτευτεί την Κλερ (ενώ ο Μίτσελ θα είχε ερωτευτεί εκείνον). Ωστόσο, στην πορεία οι παραγωγοί θεώρησαν πως αυτό το μέρος δεν ήταν απαραίτητο κι έτσι το αφαίρεσαν. Τώρα, ο Λόιντ προτιμά να βλέπει τη σειρά ως «μια οικογενειακή σειρά που δημιουργήθηκε σε στυλ ντοκιμαντέρ».
Οι Λόιντ και Λέβιταν έστειλαν την ιδέα τους στο CBS, στο NBC και στο ABC (δεν την έστειλαν στο Fox λόγω κάποιων προηγούμενων θεμάτων που είχαν με το συγκεκριμένο κανάλι σχετικά με την κωμική σειρά Back to You, την οποία είχαν δημιουργήσει και παράγει). Το τηλεοπτικό κανάλι CBS απέρριψε τη σειρά, καθώς δεν ήταν έτοιμο να δεσμευτεί στο στυλ κινηματογράφησης με single-camera. Το NBC, έχοντας ήδη στο πρόγραμμά του τις σειρές The Office και Parks and Recreation, απέρριψε την ιδέα να αναλάβει μια τρίτη σειρά σε στυλ mockumentary. Έτσι, ως μόνη επιλογή έμενε το ABC, το οποίο και αποδέχτηκε να αναλάβει τη σειρά.
Το πιλοτικό επεισόδιο είχε θετική ανταπόκριση στις δοκιμαστικές προβολές σε μικρές στοχευμένες ομάδες κοινού, με αποτέλεσμα το κανάλι να παραγγείλει 13 επεισόδια και να το προσθέτει στο πρόγραμμά του για την τηλεοπτική περίοδο 2009-2010, αρκετές μέρες πριν την επίσημη ανακοίνωση του προγράμματός του. Η σειρά πήρε έγκριση για ολοκληρωμένο κύκλο επεισοδίων στις 8 Οκτωβρίου 2009.
Γυρίσματα
Τα γυρίσματα της σειράς λαμβάνουν χώρα στο Λος Άντζελες. Αρκετές από τις λήψεις που έγιναν σε εξωτερικούς χώρους βρίσκονται στη δυτική πλευρά της πόλης. Το σπίτι των Ντάνφι βρίσκεται στη γειτονιά Σέβιοτ Χιλς. Από το 2014, το Λύκειο Palisades Charter χρησιμοποιείται για τις εξωτερικές λήψεις του σχολείου των Λουκ και Μάνι.
Οι Λόιντ και Λέβιταν, προηγούμενες δουλειές των οποίων αποτελούν οι σειρές Frasier, Wings και Just Shoot Me!, λειτουργούν ως εκτελεστικοί παραγωγοί, υπεύθυνοι και βασικοί σεναριογράφοι της σειράς μέσω της εταιρίας παραγωγής τους Lloyd-Levitan Productions, που υπάγεται στην 20th Century Fox Television. Οι υπόλοιποι παραγωγοί της συγγραφικής ομάδας είναι οι Πωλ Κόριγκαν, Σαμίρ Άσαντ Γκαρντέτσι, Τζο Λώσον, Νταν Ο'Σάνον, Μπραντ Γουάλς, Κάρολαϊν Γουίλιαμς, Μπιλ Γρούμπελ, Ντάνι Ζούκερ και Τζεφ Μόρτον.
Η πρώτη ομάδα σκηνοθετών συμπεριλάμβανε τους Τζέισον Γουάινερ, Μάικλ Σπίλερ, Ράνταλ Άινχορν και Κρις Κοκ. Ο Γουάινερ έχει σκηνοθετήσει δεκαεννιά επεισόδια της σειράς, κάτι που τον κάνει τον πιο παραγωγικό σκηνοθέτη της σειράς.
Δικαστικός αγώνας
Αργότερα το καλοκαίρι, οι τέσσερις από τους πέντε ανήλικους ηθοποιούς της σειράς, διαπραγματεύτηκαν αυξήσεις στο μισθό τους από $15,000/$25,000 σε $75,000 ανά επεισόδιο, με επιπρόσθετη αύξηση $10,000 ανά κύκλο.
Θέματα
Ο Μπρους Φίλερ από την εφημερίδα The New York Times επέστησε την προσοχή για το πώς η σειρά απεικονίζει τον τρόπο της αύξησης της τεχνολογίας των επικοινωνιών και το πώς διαμορφώνει τον τρόπο που οι άνθρωποι αντιλαμβάνονται τους άλλους, ακόμη και τα μέλη της οικογένειας. «Είναι σίγουρα η πρώτη οικογενειακή κωμωδία που ενσωματώνει το δικό της hashtag με ταυτόχρονη αυτο-ανάλυση απευθείας μέσα στην ιστορία» γράφει. «Ο Μαρκ Ζάκερμπεργκ ίσως να έχει μεγαλύτερη επιρροή στη σειρά απ’ότι ο Νόρμαν Λιρ».
Οι σεναριογράφοι της σειράς και οι ηθοποιοί συμφωνούν. «Συνηθίζαμε να συζητάμε για το πώς τα κινητά τηλέφωνα σκότωσαν το sitcom επειδή κανένας δεν πάει στο σπίτι του άλλου πια» για ενημέρωση ρουτίνας είπε ο Άμπραχαμ Χιγκινμπότχαμ στον Φίλερ. «Αγκαλιάσαμε την τεχνολογία κι έτσι είναι μέρος της ιστορίας». Ο Τάι Μπάρελ επικαλείται την παρατήρηση της Φραν Λίμποβιτς ότι δεν υπάρχει άλλο θεσμικό όργανο πέρα από τα μέσα επικοινωνίας. «Είχα αυτή τη μικρή έκλαμψη για τον Φιλ - κι εμένα - ότι αναλύουμε μαζί την προσωπικότητά μας ανεξαρτήτως από το πώς οι άλλοι μας βλέπουν».
Ο Τζέιμς Πάρκερ από το περιοδικό The Atlantic σχολίασε: «Πώς τα καταφέρνει ένας 'γονιός'; Ποιος κάνει τι, ποιο 'ρόλο'; Είναι ο μπαμπάς αρκετά μπαμπάς και η μαμά αρκετά μαμά;»
Σε ένα άρθρο της ιστοσελίδας Slate το 2014, ο εκτελεστικός παραγωγός της ραδιοφωνικής διαδικτυακής μετάδοσης της ιστοσελίδας, Άντι Μπόουερς, κάτοικος της Δυτικής πλευράς του Λος Άντζελες όπου γυρίζονται οι περισσότερες εξωτερικές σκηνές της σειράς, επαίνεσε τη σειρά για τη ρεαλιστική απεικόνιση αυτής της μεριάς της πόλης. Αρκετές από τις τοποθεσίες της σειράς ήταν οικείες σε εκείνον ως μέρη που επισκέπτεται συχνά ή πέρασε από εκεί.
Τηλεθέαση
Από τη μέρα της πρεμιέρας της, η σειρά παρέμεινε δημοφιλής. Στον πρώτο κύκλο, ήταν στην έκτη θέση της λίστας με τις υψηλότερες σε τηλεθέαση σειρές στην Αμερική και στην τρίτη θέση της λίστας με τις υψηλότερες σε τηλεθέαση νέες σειρές.
Βοηθούμενη από τη νίκη της στα βραβεία Έμμυ ως Καλύτερη Κωμική Σειρά, η πρεμιέρα του δεύτερου κύκλου την έκανε τη σειρά με την υψηλότερη τηλεθέαση το βράδυ προβολής της, σημειώνοντας επίσης αύξηση της τάξης του 34% στο ποσοστό των τηλεθεατών ηλικίας 18-49 σε σχέση με τον προηγούμενο κύκλο. Επίσης, η σειρά κατατάχθηκε αρκετές φορές ως η καλύτερη τηλεοπτική σειρά με σενάριο στις ηλικίες 18-49.
Η επιτυχία της σειράς έχει συγκριθεί θετικά με το Μπιλ Κόσμπι. Κατά τη διάρκεια της τηλεοπτικής περιόδου 2010-2011, το Modern Family ήταν η υψηλότερη σε τηλεθέαση σειρά με σενάριο στις ηλικίες 18-49 και η τρίτη συνολικά σε τηλεθέαση sitcom πίσω από τις σειρές The Big Bang Theory και Two and a Half Men του CBS. Η σειρά κατατάχθηκε επίσης πρώτη ανάμεσα στους τηλεθεατές που την παρακολούθησαν μέσω ψηφιακής εγγραφής (DVR).
Η πρεμιέρα του τρίτου κύκλου ήταν η υψηλότερη σε τηλεθέαση πρεμιέρα του ABC τα τελευταία έξι χρόνια. Η επιτυχία της σειράς στην τηλεθέαση την οδήγησε στο να πιστωθεί την αναβίωση των sitcom.
Το 2016, μια μελέτη της εφημερίδας The New York Times σχετικά με τις 50 τηλεοπτικές σειρές με τα περισσότερα «Μου αρέσει» στο Facebook, ανέφερε πως «το μοτίβο των τηλεθεατών [του Modern Family] είναι το πρωτότυπο παράδειγμα μιας σειράς της πόλης - πιο δημοφιλής στις φιλελεύθερες, αστικές περιοχές όπως η Βοστώνη, το Σαν Φρανσίσκο και η Σάντα Μπάρμπαρα στην Καλιφόρνια, και λιγότερο δημοφιλής στις πιο αγροτικές περιοχές όπως το Κεντάκι, το Μισισίπι και το Αρκάνσας».
1ος κύκλος
Ο πρώτος κύκλος έλαβε εξαιρετικά θετική ανταπόκριση από τους κριτικούς. Στη σελίδα συλλογής κριτικών Rotten Tomatoes συγκεντρώνει το απόλυτο 100% βασισμένο σε 28 κριτικές, με το τμήμα ομοφωνίας να αναφέρει: «Χάρη στο έξυπνο σενάριο και ένα εκκεντρικό αλλά εξαιρετικά αγαπητό καστ χαρακτήρων, το Modern Family χαιρετίζει τη θριαμβευτική επιστροφή της οικογενειακής κωμωδίας». Στη σελίδα συλλογής κριτικών Metacritic, ο πρώτος κύκλος συγκεντρώνει ποσοστό 86% βασισμένο σε 27 κριτικές, με την ένδειξη «καθολική αποθέωση».
Το περιοδικό Entertainment Weekly βαθμολόγησε τον κύκλο με Α- αποκαλώντας τη σειρά: «άμεσα αναγνωρίσιμη ως η καλύτερη νέα sitcom της σεζόν». Στην κριτική του περιοδικού Time, η σειρά ονομάστηκε «η πιο αστεία νέα οικογενειακή κωμωδία της χρονιάς». Έχει επίσης συγκριθεί με την τηλεοπτική σειρά της δεκαετίας του 1970 Soap, εξαιτίας των πολλαπλών πτυχών της οικογένειας. Κάποιοι τη συνέκριναν με τις τηλεοπτικές σειρές The Office και Parks and Recreation, εξαιτίας του mockumentary ύφους. Η ιστοσελίδα Buddy TV ονόμασε τη σειρά τη δεύτερη καλύτερη σειρά του 2009 λέγοντας: «Κάθε ηθοποιός είναι εξαιρετικός, κάθε οικογένεια είναι ενδιαφέρουσα και, σε αντίθεση με άλλες σειρές, δεν υπάρχει αδύναμος κρίκος». Ο Ρόμπερτ Κάνινγκ από το IGN έδωσε στον κύκλο 8.9/10 αποκαλώντας τον «υπέροχο» λέγοντας: «Για να το θέσω απλά, η σειρά Modern Family ήταν μία από τις καλύτερες νέες κωμικές σειρές της σεζόν». Επαίνεσε επίσης το καστ και τους χαρακτήρες αποκαλώντας τους αξιαγάπητους. Σύμφωνα με το Metacritic, ο πρώτος κύκλος ήταν κριτικά ο καλύτερος από όλες τις νέες τηλεοπτικές σειρές.
Το Modern Family δέχτηκε επικρίσεις από την ΛΟΑΤ κοινότητα σχετικά με την απεικόνιση του Κάμερον και του Μίτσελ, οι οποίοι δεν ήταν σωματικά στοργικοί ο ένας με τον άλλο. Η επίκριση αυτή δημιούργησε μια καμπάνια στο Facebook με την οποία απαιτείτο να επιτραπεί στους δύο χαρακτήρες να φιληθούν. Ως απάντηση σε αυτή τη διαμάχη, οι παραγωγοί δημοσίευσαν μια δήλωση πως σε ένα επεισόδιο του δεύτερου κύκλου θα εξηγηθεί η δυσφορία του Μίτσελ να εκφράζει δημόσια την αγάπη του προς τον σύντροφό του. Ο εκτελεστικός παραγωγός Στιβ Λέβιταν είπε πως ήταν δυστυχές το ότι παρουσιάστηκε ένα τέτοιο ζήτημα, μιας και οι σεναριογράφοι είχαν πάντα στα σχέδιά τους να παρουσιάσουν μια τέτοια σκηνή «ως μέρος της φυσικής εξέλιξης της σειράς». Τελικά, το επεισόδιο «The Kiss» μεταδόθηκε με τη σκηνή του φιλιού να φαίνεται στο βάθος, με το επεισόδιο να λαμβάνει επαίνους από αρκετούς κριτικούς.
2ος κύκλος
Ο δεύτερος κύκλος έλαβε κυρίως θετικές κριτικές. Στη σελίδα Rotten Tomatoes συγκεντρώνει ποσοστό 88% βασισμένο σε 16 κριτικές και στο τμήμα ομοφωνίας αναφέρει: «Ο δεύτερος κύκλος του Modern Family συνεχίζει με έξυπνη δομή sitcom και ένα καστ σε τέλεια κωμική αρμονία -- ακόμα κι αν οι τόνοι είναι λίγο γνωστοί». Ο Ρόμπερτ Μπιάνκο από την εφημερίδα USA Today βαθμολόγησε τον δεύτερο κύκλο με 4/4 λέγοντας: «Έχει από το Frasier μια sitcom να προσφέρει τόσο ιδανικό μείγμα καρδιάς και εξυπνάδας, ή να αποδείξει τόσο αβίαστα ότι είναι έμπειρη στις τόσες κωμικές παραλλαγές, από τα διακριτικά λογοπαίγνια μέχρι τα χοντροκομμένα αστεία και όλα τα ενδιάμεσα». Σε μετέπειτα κριτική, ο Μπιάνκο δήλωσε: «όσο καλή ήταν η πρώτη χρονιά, τόσο καλύτερη είναι η δεύτερη», συγκρίνοντας θετικά τους χαρακτήρες με τους χαρακτήρες από τα The Mary Tyler Moore Show, Μπιλ Κόσμπι και Τα φιλαράκια. Κατά τη διάρκεια του δεύτερου κύκλου, το διαφημιστικό περιοδικό Adweek ονόμασε τη σειρά ως μία από τις 100 τηλεοπτικές σειρές με την περισσότερη επιρροή.